
Text rozhodnutia
Súd: Krajský súd Košice Spisová značka: 6S/63/2019 Identifikačné číslo súdneho spisu: 7019200215 Dátum vydania rozhodnutia: 30. 01. 2020 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2020:7019200215.2 ROZSUDOK V MENE SLOVENSKEJ REPUBLIKY Krajský súd v Košiciach ako správny súd (ďalej len „súd") v senáte zloženom z predsedu senátu JUDr. Milana Končeka a členov senátu JUDr. Mareka Kotoru a JUDr. Evy Baranovej, v právnej veci žalobkyne: F.. I. A., P. č. XXXX/XX, XXX XX A., práv. zast. advokátom: JUDr. Monika Marjanovič, advokátska kancelária so sídlom Urbánkova 1562/6, 040 01 Košice, proti žalovanému: Okresný úrad Košice, odbor opravných prostriedkov, Komenského 52, 041 26 Košice, o preskúmanie zákonnosti rozhodnutia žalovaného č. OU-KE-OOP2-2019/015987/HAV zo dňa 11.03.2019, takto r o z h o d o l : I. Z r u š u j e rozhodnutie žalovaného Okresného úradu Košice, odboru opravných prostriedkov č. OU- KE-OOP2-2019/015987/HAV zo dňa 11.03.2019, ako aj rozhodnutie Okresného úradu Košice, odboru cestnej dopravy a pozemných komunikácii č. OU-KE-OCDPK-2019/005073 zo dňa 24.01.2019 a vec v r a c i a žalovanému na ďalšie konanie. II. Návrh žalovaného na prerušenie konania zamieta. III. Žalobkyni voči žalovanému p r i z n á v a právo na úplnú náhradu trov konania. o d ô v o d n e n i e : 1. Žalovaný žalobou napadnutým rozhodnutím uvedeným v záhlaví tohto rozsudku zamietol odvolanie žalobcu a odvolaním napadnuté rozhodnutie prvostupňového správneho orgánu č. OU-KE-OCDPK- 2019/005073 zo dňa 24.01.2019 o uložení pokuty žalobkyni vo výške 150,- eur potvrdil. V odôvodnení svojho rozhodnutia žalovaný dôvodil nasledovne : „Napadnutým rozhodnutím č. OU-KE- OCDPK-2019/005073 zo dňa 24.01.2019 Okresný úrad Košice, odbor cestnej dopravy a pozemných komunkácií (ďalej len „prvostupňový správny orgán“) rozhodol o uložení pokuty vo výške 150,- EUR podľa ustanovenia § 10a ods. 2 zákona č. 488/2013 Z. z. o diaľničnej známke a o zmene niektorých zákonov v znení neskorších predpisov (ďalej len „zákon č. 488/2013 Z.z.“) F.. I. A., bytom P. XXXX/ XX, XXX XX A., v právnom zastúpení JUDr. Monika Marjanovič, advokátka, advokátska kancelária so sídlom Urbánkova č. 1562/6, 040 01 Košice, IČO : 35561734 na základe splnomocnenia zo dňa 19.11.2018 (ďalej len „účastníčka konania“) za to, že sa dopustila spáchania správneho deliktu tým, že dňa 08.01.2017 v čase o 14:42:28 hod. užívala vymedzený úsek cesty D1, 348,47 km, smer PP motorovým vozidlom do 3,5 ton, kategórie M1, značky CHEVROLET CRUZE, identif. číslo vozidla VIN : A. s evidenčným číslom (EČ) A. bez úhrady diaľničnej známky. V odôvodnení rozhodnutia poukázal na ustanovenie § 2 ods. 4, § 4 ods. 2, § 5 ods. 1, § 5 ods. 4, § 10a ods. 1, § 10a ods. 2, § 13 ods. 5, § 13 ods. 8 citovaného zákona a článku V. ods. 5 Všeobecných obchodných podmienok správcu výberu úhrady diaľničnej známky. Vychádzal zo získaného dôkazu porušenia povinností, ktorým je záznam o vykonaní kontroly č. 4326579 a fotografie (2x), vyhotovený dňa 09.11.2017 o 02:20:44 hod. Na základe tohto záznamu a fotografií bolo zistené a preukázané, že účastník konania dňa 08.01.2017 v čase o 14:42:28 hod. užíval vymedzený úsek cesty D1, 348,87 km, smer PP vozidlom s EČ A. bez úhrady diaľničnej známky, čím spáchal správny delikt podľa ustanovenia § 10a ods. 1 citovaného zákona. Keďže nezistil dôvod na odloženie veci podľa ustanovenia § 12 ods. 1 tohto zákona, uložil mu pokutu 150,- EUR podľa ustanovenia § 11 ods. 1. Proti napadnutému rozhodnutiu o uložení pokuty ako aj voči povinnosti úhrady trov konania súvisiacich s prejednávaním správneho deliktu podala účastníčka konania v zákonnej lehote odvolanie, ktoré bolo prvostupňovému správnemu orgánu doručené dňa 04.02.2019. Účastníčka konania má za to, že v danej veci došlo k nesprávnemu vyhodnoteniu porušenia povinnosti podľa § 4 ods. 2 zákona č. 488/2013 Z. z. a to z toho dôvodu, že motorové vozidlo CHEVROLET CRUZE, VIN: A. bolo od 05.10.2011 evidované pod EČ K. a k tomuto EČ bola aj riadne zakúpená celoročná diaľničná známka pre rok 2016. Dôkazom sú pôvodný technický preukaz k EČ K. a pokladničný (daňový) doklad č. 1611770482 v hodnote 50,- EUR o zakúpení diaľničnej známky pre rok 2016 (k EČ K.) zo dňa 09.06.2016. Účastníčka konania ako vlastníčka predmetného vozidla zmenila trvalý pobyt z mesta Trebišov, čo malo za následok aj zmenu EČ z pôvodného K. na nové EČ A. a to dňa 21.07.2016. Dôkazom sú osvedčenie o evidencii a nový technický preukaz. Tieto doklady boli prvostupňovému správnemu orgánu predložené v podaní o predložení odporu zo dňa 22.11.2018. Na základe uvedeného účastníčka konania opakovane namieta, že z dôvodu zmeny EČ došlo k nesprávnemu vyhodnoteniu porušenia povinnosti podľa § 4 ods. 2 zákona č. 488/2013 Z. z. a podľa jej tvrdení motorové vozidlo malo riadne zakúpenú celoročnú diaľničnú známku pre rok 2016. Ďalej namieta, že pri zmene EČ motorového vozidla nevzniká jeho vlastníkovi zákonná povinnosť zakúpiť si ďalšiu celoročnú diaľničnú známku pre daný kalendárny rok. Argumentuje, že pokiaľ Národná diaľničná spoločnosť, a.s. (NDS) nemá zabezpečené prepojenie s evidenciou dopravných inšpektorátov, mala zaviesť inú evidenciu pri nákupe diaľničných známok a nie len prostredníctvom EČ vozidiel. Účastníčka konania má za to, že neboli naplnené znaky skutkovej podstaty správneho deliktu podľa § 10a zákona o diaľničnej známke a teda sa nedopustila žiadneho protiprávneho konania. Ďalej má za to, že správny orgán nemôže ukladať pokutu na základe všeobecných obchodných podmienok a v tejto súvislosti uvádza, že s nimi nebola oboznámená, tieto jej neboli dodatočne zaslané, ani dodatočne po nákupe známky. V závere navrhuje, aby prvostupňový správny orgán vec odložil v súlade s ustanovením § 12 ods. 1, písm. b) zákona č. 488/2013 Z. z.. Prvostupňový správny orgán, ktorý napadnuté rozhodnutie vydal, podľa ustanovenia § 57 ods. 1 zákona o správnom konaní o odvolaní sám nerozhodol a v súlade s ustanovením § 57 ods. 2 citovaného zákona predložil odvolanie a spisový materiál odvolaciemu orgánu. Okresný úrad Košice, odbor opravných prostriedkov, referát cestnej dopravy a pozemných komunikácií (ďalej len „odvolací orgán“) preskúmal odvolanie proti napadnutému rozhodnutiu a zistil, že podané odvolanie je prípustné, bolo podané účastníkom konania a v zákonnej lehote. Preto odvolací orgán preskúmal napadnuté rozhodnutie spolu s predloženým spisovým materiálom vrátane zákonnosti procesného postupu prvostupňového správneho orgánu, ako aj vecnej správnosti rozhodnutia. Stotožnil sa s právnym názorom prvostupňového správneho orgánu a dospel k záveru, že napadnuté rozhodnutie bolo vydané v súlade s právnymi predpismi a preto nie je dôvod odvolaniu vyhovieť. Podľa ustanovenia § 4 ods. 2 zákona č. 488/2013 Z. z. účinného do 01.11.2016 do 01.01.2017 prevádzkovateľ vozidla je povinný zabezpečiť, aby pri užívaní vymedzených úsekov ciest vozidlom alebo jazdnou súpravou bola splnená povinnosť úhrady diaľničnej známky. Podľa ustanovenia § 5 ods. 1 zákona č. 488/2013 Z.z. pri úhrade diaľničnej známky v elektronickej podobe sa do elektronického systému správne a úplne zadajú tieto údaje : a) krajina registrácie vozidla, b) evidenčné číslo vozidla alebo prípojného vozidla kategórie O1 a O2, c) typ vozidla a to, či ide o vozidlo alebo o prípojné vozidlo, d) platnosť diaľničnej známky a začiatok jej platnosti. Podľa ustanovenia § 5 ods. 4 zákona č. 488/2013 Z. z. služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo všeobecných obchodných podmienkach. Podľa čl. V. ods. 5 Všeobecných obchodných podmienok správcu výberu úhrady diaľničnej známky je zákazník zodpovedný za realizáciu práve jednej úhrady diaľničnej známky, evidovanej v rámci evidencie úhrad diaľničných známok k jednému a jedinečnému evidenčnému číslu vozidla/pripojeného vozidla a práve pre jednu platnosť úhrady diaľničnej známky. Podľa čl. VI. ods. 2 Všeobecných obchodných podmienok správcu výberu úhrady diaľničnej známky, žiadosť o zmenu v evidencii úhrady diaľničnej známky je možné podať prostredníctvom internetového portálu a prostredníctvom vybraných obchodných miest, ktorých zoznam je uverejnený na internetovom portáli, pričom zmenu údajov v evidencii úhrady diaľničnej známky je možné vykonať výlučne v prípade, ak nastane zmena evidenčného čísla vozidla/prípojného vozidla a/alebo krajiny registrácie vozidla/prípojného vozidla (tzn. nemení sa samotné vozidlo/prípojné vozidlo, a ani typ a platnosť diaľničnej známky). Podľa ustanovenia § 10a ods. 1 zákona č. 488/2013 Z. z. správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2. Podľa ustanovenia § 10a ods. 7 zákona č. 488/2013 Z. z. v konaní o správnom delikte podľa odseku 1, po zrušení rozkazu o uložení pokuty podľa § 13 ods. 5 nie je príslušný okresný úrad viazaný výškou pokuty uloženou v rozkaze o uložení pokuty. Podľa čl. 2 ods. 2 Ústavy SR štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Podľa čl. 13 ods. 1 písm. a) Ústavy SR povinnosť možno ukladať zákonom alebo na základe zákona, v jeho medziach a pri zachovaní základných práv a slobôd. Podľa ustanovenia § 16 zákona č. 488/2013 Z. z. na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. Podľa ustanovenia § 3 ods. 1 zákona o správnom konaní, správne orgány postupujú v konaní v súlade so zákonmi a inými právnymi predpismi, sú povinné chrániť záujmy štátu a spoločnosti, práva a záujmy fyzických a právnických osôb a dôsledne vyžadovať plnenie ich povinností. Podľa ustanovenia § 46 zákona o správnom konaní, rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa ustanovenia § 47 zákona o správnom konaní v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe, ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Z obsahu administratívneho spisu má odvolací orgán preukázané, že na základe záznamu z kontroly č. 4326579 vyhotoveného dňa 09.01.2017 o 02:20:44 hod. bol v systéme cestnej dopravy dňa 24.10.2018 vygenerovaný rozkaz o uložení pokuty za správny delikt prevádzkovateľa vozidla č. OU-KE-OCDPK-2018/045903 účastníčke konania za to, že vozidlom s EČ A. porušila povinnosť podľa ustanovenia § 10 ods. 1 zákona č. 488/2013 Z. z. tým, že užívala vymedzený a spoplatnený úsek diaľnice bez úhrady diaľničnej známky. Rozkaz bol účastníčke konania doručený dňa 16.11.2018. Účastníčka konania voči uvedenému rozkazu podala v zákonnej lehote odpor, ktorý bol prvostupňovému správnemu orgánu doručený 23.11.2018. Vo svojom podaní replikou uvádza skutočnosti uvedené v odvolaní proti rozhodnutiu o uložení pokuty za správny delikt. Prvostupňový správny orgán dňa 15.01.2019 požiadal Národnú diaľničnú spoločnosť a.s., (NSD) o vyjadrenie k záznamu z kontroly č. 4326579. NDS vo svojom stanovisku, ktoré bolo prvostupňovému správnemu orgánu doručené dňa 17.01.2019 uvádza nasledovné. Pre vozidlo s EČ K. bola zakúpená ročná diaľničná známka pre obdobie od 09.06.2016 do 31.01.2017. Zmenu v evidencii úhrady - preregistráciu na EČ A. NDS neeviduje. Z uvedeného vyplýva, že systém kontroly úhrady diaľničných známok vykazoval bez nahlásenia zmeny vozidlo s EČ A. v čase kontroly dňa 08.01.2017 o 14:42:28 ako vozidlo bez úhrady diaľničnej známky. Vzhľadom ku skutočnosti, že účastníčka konania podala proti rozkazu odpor, ktorý nebol odmietnutý, rozkaz bol zrušený v celom rozsahu (§ 13 ods. 5 zákona č. 488/2013 Z. z.) a prvostupňový správny orgán postupoval v konaní o správnom delikte prevádzkovateľa vozidla. S uvedenou skutočnosťou oboznámil účastníčku konania listom zo dňa 04.12.2018 a predvolal ju v určený deň a hodinu za účelom prejednania správneho deliktu. Účastník konania je povinný označiť dôkazy na preukázanie svojich tvrdení a pripojiť listinné dôkazy, ktorých sa dovoláva. Táto povinnosť označiť dôkazy na preukázanie svojich tvrdení a pripojiť listinné dôkazy, ktorých sa dovoláva je kumulatívna k povinnosti tvrdiť rozhodujúce skutočnosti. Účastníčka konania nepredložila doklad o úspešnom a včasnom preregistrovaní údajov v úhrade diaľničnej známky z EČ K. na A., alebo doklad o zakúpení diaľničnej známky k EČ A., ktorým by bola preukázala, že povinnosť úhrady diaľničnej známky pri využívaní spoplatnených úsekov ciest vozidlom s EČ A. bola splnená. Prvostupňový správny orgán vykonal dokazovanie o aktuálnu lustráciu vozidla. Z informačného systému evidencie vozidiel (ISEVO) je zrejmé, že prevádzkovateľke vozidla dňa 21.07.2016 v dôsledku prisťahovania sa z iného okresu boli pridelené nové EČ (A.). V predmetnej preskúmavanej veci teda rozhodujúcou skutočnosťou bolo posúdenie zákonnosti uloženej pokuty za správny delikt vzhľadom k evidovanej úhrade diaľničnej známky k vozidlu s neplatným EČ K.. Prvostupňový správny orgán po posúdení dôkazov vydal dňa 24.01.2019 napadnuté rozhodnutie, nakoľko mal za to, že sa účastníčka konania dopustila správneho deliktu tým, že v čase kontroly užívala vymedzený úsek diaľnice bez úhrady diaľničnej známky. Pri rozhodovaní vychádzal zo skutkovej podstaty vymedzenej v ustanovení § 4 ods. 2 zákona č. 488/2013 Z. z. Pre vydanie rozhodnutia si zadovážil podklady a svoje poznatky uviedol v rozsiahlom odôvodnení napadnutého rozhodnutia, s ktorým sa odvolací orgán v plnom rozsahu stotožňuje. Preto nepovažuje za potrebné opakovane zdôvodňovať skutočnosti v ňom už raz uvedené. Vyjadruje sa však k námietkam účastníčky konania v odvolaní. Voči tvrdeniu účastníčky konania o tom, že správny orgán nemôže ukladať pokutu na základe všeobecných obchodných podmienok (VOP) a že v tejto súvislosti so žiadnymi VOP nebola oboznámená, tieto jej neboli ani dodatočne po zakúpení diaľničnej známky zaslané, odvolací orgán uvádza nasledovné. Podľa čl. 2 ods. 2 a ods. 3 Ústavy SR „štátne orgány môžu konať iba na základe ústavy, v jej medziach, v rozsahu a spôsobom, ktorý ustanoví zákon. Každý môže konať, čo nie je zákonom zakázané a nikoho nemožno nútiť, aby konal niečo, čo zákon neukladá“. Podľa čl. 13 ods. 1 písm. a) Ústavy SR: „povinnosti možno ukladať zákonom alebo na základe zákona a v jeho medziach“. V tomto konkrétnom prípade povinnosť prevádzkovateľa vozidla spojená s kúpou alebo výmenou, opravou údajov je zakotvená v ustanovení § 5 ods. 4 zákona č. 488/2013 Z. z. Spôsob vykonávania jednotlivých zmien definujú samotné VOP, ktorými sa upravujú predovšetkým podrobnosti vo vzťahu k právam a povinnostiam správcu výberu úhrady diaľničnej známky, prevádzkovateľov vozidiel, vodičov vozidiel, prevádzkovateľov vozidiel alebo jazdných súprav oslobodených od úhrady diaľničnej známky za užívanie vymedzených úsekov diaľnic a rýchlostných ciest Slovenskej republiky. Jedným zo základných princípov dobrej verejnej správy je princíp viazanosti právom, podľa ktorého vykonávatelia verejnej moci pri vydávaní svojich rozhodnutí a pri svojich úkonoch musia postupovať tak, aby ich činnosť mala oporu v právnom poriadku, aby obsah rozhodnutí bol v súlade s právnymi predpismi. Ústava limituje ukladanie pokút tým, že musia byť zachované základné práva a slobody. Zákon tak nemôže stanoviť povinnosť ľubovoľne, ale pri zachovaní podmienok stanovených ústavou. Určenie povinnosti nemôže negovať určité základné právo zakotvené v Ústave SR. Podľa čl. 13 ods. 1 písm. a) v spojení s čl. 2 Ústavy SR samotnú povinnosť môže uložiť zákon alebo na základe zmocnenia tak môže urobiť aj podzákonný právny predpis, ktorý sa však môže pohybovať iba v medziach zmocňujúceho zákona. Povinnosti nemôžu byť ukladané na základe podzákonných právnych predpisov. V tomto konkrétnom prípade zákon č. 488/2013 Z. z. v ustanovení § 5 ods. 4 nevymedzuje a nekonkretizuje stanovenú povinnosť, teda neurčuje kedy a ako má prevádzkovateľ vozidla urobiť zmenu v evidencii úhrady diaľničnej známky, alebo v akom čase, prípadne ako postupovať pri oprave údajov v prípade chybného zadania EČ a pod. Tieto všetky situácie nadobúdajú svoj reálny obsah až po stanovení konkrétnych podmienok ich realizáciou vo VOP. Tieto upravujú (konkretizujú) tak spoločenský vzťah vo väčšom rozsahu než stanovuje zákon. Z uvedeného teda vyplýva, že vykonávací predpis a to VOP je vydaný v súlade so zákonom a teda z toho pohľadu VOP nie sú v rozpore s Ústavou SR. K uvedenému je potrebné poznamenať, že podľa § 3 ods. 1 prvá veta zákona o správnom konaní, správne orgány postupujú v konaní v súlade so zákonmi a inými právnymi predpismi. Pokiaľ účastníčka konania poukazuje na rozpor medzi právnou úpravou zákona č. 488/2013 Z. z. a VOP, odvolací orgán poznamenáva, že tak ako prvostupňovému, tak ani odvolaciemu orgánu neprislúcha posudzovať, či zákon platný v Slovenskej republike je alebo nie v rozpore s Ústavou SR. Okresné úrady ako správne orgány majú len povinnosť v konaní postupovať v súlade s platnými právnymi predpismi. Rozpor však nemôže vyplývať zo zanedbania povinnosti, ktoré určuje zákon o diaľničnej známke. Je nesporné, že účastníčka konania pochybila tým, že spoplatnené úseky rýchlostných ciest využívala bez dokladu, ktorým by preukázala, že povinnosť úhrady diaľničnej známky k vozidlu s platným EČ bola splnená. Práve zanedbaním povinností účastníčky konania nastala skutočnosť, že právny stav nekorešpondoval so stavom skutočným. V danom prípade je právne irelevantné, či správny orgán mal potvrdené, že došlo k zmene EČ. Podstatné je, že pokiaľ účastníčka konania mala v úmysle využívať spoplatnené úseky ciest a naďalej využívať už zakúpenú diaľničnú známku (k neplatnému EČ), bolo jej povinnosťou vykonať potrebnú zmenu (v preregistrácii úhrady) diaľničnej známky podľa VOP a tým rešpektovať povinnosti ustanovené zákonom. Odvolací orgán poukazuje na to, že zmenou trvalého bydliska dochádza k zmene viacerých právnych skutočností a často dochádza aj k zmene EČ. Táto zmena zakladá dôvod následne vykonať ďalšie nadväzujúce a potrebné zmeny. Jednou z nich je aj prípadná zmena v evidencii úhrady diaľničnej známky. Ide o skutočnosť všeobecne známu a vzhľadom na osobu účastníka konania, mal takúto zmenu predpokladať, alebo jednoducho si požadované informácie overiť a nespochybňovať ich. Sú voľne dostupné aj na internetovej stránke NDS https://eznamka.sk/sk/zakaznicke-sluzby/zmena-udajov. Podľa názoru odvolacieho orgánu je neprimerané osobitne požadovať informáciu alebo sa odvolávať na jej neznalosť, ktorá je obsahom všeobecne záväzných právnych predpisov. Skutočnosť, že účastníčka konania nemala vedomosť o preregistrácii už vykonanej úhrady z neplatného EČ na nové EČ, nezbavuje účastníčku konania zodpovednosti za následky, ktoré vznikli porušením povinnosti vyplývajúce jej z tohto právneho postavenia. Odvolací orgán poukazuje na zákonnú nevyvrátiteľnú domnienku znalosti právnych predpisov uvedenú v § 15 zákona č. 400/2015 Z. z. o tvorbe právnych predpisov a o Zbierke zákonov SR v znení neskorších predpisov, podľa ktorej o všetkom, čo bolo v zbierke zákonov vyhlásené, sa má za to, že dňom vyhlásenia sa stalo známym každému, koho sa to týka; domnienka znalosti vyhlásených všeobecne záväzných právnych predpisov je nevyvrátiteľná. Odvolací orgán poznamenáva, že v tejto veci sa nejedná o prípad, na ktorý by bolo možné použiť ustanovenie § 788 ods. 3 zákona č. 40/1967 Zb. (občiansky zákonník) ako namieta účastníčka konania. Je irelevantné tvrdenie účastníčky konania, že pri zmene EČ čísla vozidla nevzniká jeho vlastníkovi zákonná povinnosť zakúpiť si ďalšiu diaľničnú známku pre daný kalendárny rok. Odvolací orgán opakovane uvádza, že pokiaľ mala účastníčka konania v úmysle využívať spoplatnené úseky ciest, bolo jej povinnosťou po zmene evidenčného čísla vozidla si buď zakúpiť diaľničnú známku k pridelenému novému evidenčnému číslu alebo využiť ponúkanú možnosť správcom výberu úhrady diaľničnej známky a požiadať (v dostatočnom časovom predstihu) o preregistráciu úhrady zo starého EČ na nové EČ, alebo zvážiť v danej situácii najvhodnejšie možnosti. Túto povinnosť prevádzkovateľa vozidla nevykonala a stacionárne zariadenia na výkon kontroly dňa 08.01.2017 v čase o 14:42:28 hod. identifikovali vozidlo účastníčky konania ako vozidlo bez úhrady diaľničnej známky. Správca výberu úhrady diaľničnej známky dáva preto prevádzkovateľovi vozidla možnosť a neukladá povinnosť k vykonaniu zmeny. Predpokladá totiž situácie, kedy by povinná preregistrácia úhrady pri zmene evidenčného čísla mohla byť pre prevádzkovateľa už neefektívna a nadbytočne zaťažujúca (napr. situácia pri zmene EČ pred skončením platnosti diaľničnej známky, predpoklad pri nevyužívaní spoplatených úsekov ciest, resp. pri iných životných situáciách...). Podľa názoru odvolacieho konania je nedôvodné aj tvrdenie, že v danej veci došlo k nesprávnemu vyhodnoteniu porušenia povinnosti podľa ustanovenia § 4 ods. 2 zákona č. 488/2013 Z. z.. Právne posúdenie veci znamená, že na zistený skutkový stav sa aplikuje príslušná právna norma. Príslušnú právnu normu je potrebné v odôvodnení rozhodnutia výslovne uviesť, následne zrozumiteľne vysvetliť jej význam, t.j. interpretovať ju a potom vysvetliť, ako ju správny orgán interpretoval na zistený skutkový stav. S poukazom na znenie ustanovenia § 10a v spojení s § 4 ods. 2 a pokračovaním v ustanovení § 5 ods. 1 citovaného zákona zákonodarca jasne a zreteľne konkretizuje, ktoré údaje je potrebné do systému zadať, aby bola splnená povinnosť podľa ustanovenia § 4 ods. 2 a zároveň upozorňuje na správnosť a úplnosť zadávania uvedených údajov. Z týchto údajov a ani zo žiadneho ustanovenia zákona o diaľničnej známke nevyplýva, že diaľničná známka sa viaže na VIN auta, prípadne iné údaje. Prvostupňový správny orgán ako aj odvolací orgán v odôvodnení jasne a zrozumiteľne opisujú všetky dôkazy, ktoré boli vykonané a ich záver o tom, že neboli splnené zákonné podmienky k vyhoveniu odvolania, nakoľko bolo zistené, že predložený doklad o úhrade diaľničnej známky (k neplatnému EČ) nie je relevantným dokladom a teda nebola splnená podmienka v zmysle § 10a ods. 1 zákona č. 488/2013 Z. z., čo bolo dôvodom na postup prvostupňového správneho orgánu v zmysle ustanovenia § 10a ods. 2 citovaného zákona. Podľa názoru odvolacieho orgánu vec bola správne právne posúdená, keďže na spoľahlivo zistený skutkov stav bol aplikovaný príslušný zákon č. 488/2013 Z. z., za porušenie ktorého vyplýva správnemu orgánu pokutu uložiť a teda dôvod na zrušenie napadnutého rozhodnutia a vrátenia veci na nové prejednanie tu nie je. Odvolací orgán poukázal na ustanovenie § 11 ods. 1 zákona č. 488/2013 Z.z., z ktorého vyplýva, že orgán dozoru má obligátornú povinnosť postihovať každé porušenie povinnosti v intenciách porušeného zákona. Preto nepodložené tvrdenie účastníčky konania odvolací orgán považuje za neopodstatnené a účelové a bez akejkoľvek opory v zákone. Citovaný zákon neumožňuje pokutu odpustiť, či ako sankciu použiť pokarhanie, upozornenie a pod. Ochrana záujmov štátu a spoločnosti t.j. verejných záujmov všetkých osôb ako aj vyžadovanie plnenia povinnosti týchto osôb musia správne orgány uskutočňovať len spôsobom ustanoveným právnym predpisom. V tejto prejednávanej veci sú aplikované normy verejnoprávnej povahy, ktorých sankčný mechanizmu je v prípade vzniku protiprávneho stavu spôsobeného nesplnením zákonných povinností založený na uplatnení právnej zodpovednosti bez ohľadu na zavinenie, resp. príčiny vzniku protiprávneho stavu (nesplnenia zákonných povinností). Týmto normám verejného práva (kogentné právne normy), nie sú vlastné ustanovenia upravujúce zmierňovanie tvrdosti zákona alebo uplatňovanie výnimiek u jednotlivých účastníkov konania. Sankčný mechanizmus uplatňovaný v oblasti verejného práva plní aj preventívnu funkciu. Platný systém kontroly úhrady diaľničných známok v Slovenskej je založený na evidencii vozidiel, resp. prípojných vozidiel podliehajúcich povinnosti úhrady diaľničnej známky do centrálnej evidencie úhrady diaľničných známok, v ktorej sú okrem iného zaznamenané údaje o konkrétnom vozidle spolu s údajmi o type a platnosti uhradenej diaľničnej známky. Kontrolný systém úhrady diaľničnej známky nie je prepojený s evidenciou vozidiel. Ten páruje EČ, ktoré prešli mýtnou bránou s tými, ktoré majú riadne uhradenú známku, teda registruje vozidlá, ktoré nemajú platnú diaľničnú známku k aktuálnemu EČ. Odvolací orgán opakovane uvádza, že potrebné parametre, ktoré je potrebné zadať do systému kvôli identifikácii úhrady diaľničnej známky pre dané vozidlo, zákonodarca ustanovil v zákone č. 488/2013 Z.z. v § 5 ods. 1 a účastníčka konania bola povinná tieto údaje bez výhrad akceptovať. Skutočnosť, že hlavným identifikátorom pri kontrole úhrady EDZ stacionárnymi zariadeniami poskytovateľa služby je evidenčné číslo, má svoje opodstatnenie pri výkone kontroly, vzhľadom k nastaveným technickým parametrom zavedeného platného systému kontroly verejnej správy (spravovaného Ministerstvom dopravy, výstavby a regionálneho rozvoja SR, v ktorom nie sú údaje o vozidlách, ktoré sú prihlásené do evidencie vozidiel) a taktiež pri vyhodnocovaní správnych deliktov a ukladaní pokút a to aj vo vzťahu ku personálnemu, technickému a ekonomickému hľadisku a možnostiam zainteresovaných orgánov verejnej správy. Zákonodarca v ustanovení § 5 ods. 1 písm. b) zákona č. 488/2013 Z. z. tento údaj neuviedol náhodne a prevádzkovateľ vozidla je povinný bez výhrad toto ustanovenie rešpektovať. S poukazom na vyššie uvedené zistenia vyplývajúce z predloženého administratívneho spisu odvolací orgán nemal pochybnosť o tom, že správny delikt kladený účastníčke konania za vinu sa stal a bol vyhodnotený správne. Prvostupňový správny orgán sa v odôvodnení svojho rozhodnutia logicky a správne vysporiadal s jednotlivými námietkami účastníčky konania v podanom odpore. Odvolací orgán v postupe prvostupňového správneho orgánu nezistil také pochybenia a to ani procesné, z ktorých by bolo možné vyvodiť porušenie práv účastníčky konania. Prvostupňový správny orgán a zároveň aj odvolací orgán sa dostatočným spôsobom venovali predmetnej veci, zistili skutkový stav a vyvodili z neho správny právny záver. Keďže odvolací orgán nezistil žiaden rozpor pri uložení pokuty s ustanovením § 10a ods. 1 zákona č. 488/2013 Z. z a dôvod na zmenu alebo zrušenie napadnutého rozhodnutia, rozhodnutie prvostupňového správneho orgánu podľa ustanovenia § 59 ods. 2 zákona o správnom konaní potvrdil. Na základe všetkých skutočností, ktoré odvolací orgán vzal do úvahy, rozhodol tak, ako je to uvedené vo výrokovej časti tohto rozhodnutia“. Rozhodnutie žalovaného bolo doručené žalobkyni dňa 18.03.2019. 2. Žalobkyňa sa včas podanou žalobou zo dňa 19.03.2019, podanou elektronicky a doručenou súdu dňa 25.03.2019 domáhala preskúmania rozhodnutia žalovaného uvedeného v záhlaví tohto rozsudku. V žalobe argumentovala nasledovne :„Žalobkyňa dňa 08.01.2017 v čase o 14:42:28 hod. užívala vymedzený úsek cesty Dl, tak ako je vymedzený v Rozhodnutí správneho orgánu prvého stupňa, so svojim motorovým vozidlom zn. CHEVROLET CRUZE, VIN: A., s tým, že na vozidlo mala žalobkyňa riadne zakúpenú a zaregistrovanú diaľničnú známku, a teda neužívala vymedzený úsek cesty DI bez úhrady diaľničnej známky, ako je to uvedené v rozhodnutí Okresného úradu Košice, odboru cestnej dopravy a pozemných komunikácii č. OU-KE-OCDPK-2019/005073 zo dňa 24.01.2019. Diaľničnú známku zakúpila žalobkyňa na svoje vozidlo zn. CHEVROLET CRUZE, VIN: A. (ďalej v texte len „Vozidlo“) dňa 09.06.2016, s tým, že evidenčné číslo vozidla v čase zakúpenia známky bolo K.. Následne v priebehu roka 2016, z dôvodu, že žalobkyňa pri uzatvorení sobáša zmenila priezvisko a došlo k zmene adresy jej bydliska, prehlásila žalobkyňa na príslušnom dopravnom inšpektoráte vozidlo z okresu Trebišov do okresu Košice, v dôsledku čoho bolo pre vozidlo vystavené nové osvedčenie o evidencii vozidla a pridelené nové evidenčné vozidla A.. Z osvedčení o evidencii vozidla je zrejmé, že sa stále jedná o to isté vozidlo, ktoré nezmenilo majiteľa, ale došlo len k zmene osobných údajov vlastníka Vozidla. V zmysle vyššie uvedených skutočností a riadne označených ako aj pripojených listinných dôkazov má žalobkyňa za to, že v danej veci z dôvodu zmeny evidenčného čísla vozidla došlo k nesprávnemu vyhodnoteniu porušenia povinnosti podľa § 4 ods. 2 zákona č. 488/2013 Z. z., keďže motorové vozidlo zn. CHEVROLET CRUZE VIN: A., od 05.10.2011 evidované pod EČ: K., malo riadne zakúpenú celoročnú diaľničnú známku pre kalendárny rok 2016 (s platnosťou do 31.01.2017). Žalobkyňa ako vlastníčka predmetného motorového vozidla zmenila svoj trvalý pobyt z mesta Trebišov do mesta Košice, čo malo za následok aj zmenu evidenčného čísla vozidla z EČ: K. na nové EČ: A. a to dňa 21.07.2016. Zároveň žalobkyňa namieta, že pri zmene evidenčného čísla motorového vozidla nevzniká jeho vlastníkovi zákonná povinnosť zakúpiť ďalšiu celoročnú diaľničnú známku pre daný kalendárny rok. Predovšetkým však bola riadne vykonaná zmena evidencie vozidla na príslušnom dopravnom inšpektoráte, ktorý zmenu evidoval. Žalobkyňa v každom prípade užívala úsek cesty Vozidlom, na ktoré mala zakúpenú diaľničnú známku a zmena evidenčného čísla vozidla na tom nemôže nič zmeniť, pretože sa stále jedná o to isté vozidlo. Elektronický systém Národnej diaľničnej spoločnosti, a.s. pri zakúpení diaľničnej známky neumožňuje identifikovať vozidlo prostredníctvom výrobného VIN čísla, ktoré by garantovalo nezameniteľnosť vozidiel, ale umožňuje zadať len evidenčné číslo vozidla, v dôsledku čoho potom pri zmene evidenčného čísla vozidla nastáva problém pri identifikácii vozidiel. Pokiaľ však Národná diaľničná spoločnosť, a.s. nemá zabezpečené prepojenie s evidenciou dopravných inšpektorátov, mala zaviesť inú evidenciu vozidiel pri nákupe diaľničných známok a nie len prostredníctvom evidenčných čísel vozidiel. Podľa § 10a ods. 1 zák. č. 488/2013 Z. z. správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2. Podľa § 4 ods. 2 zák. č. 488/2013 Z. z. prevádzkovateľ vozidla je povinný zabezpečiť, aby pri užívaní vymedzených úsekov ciest vozidlom alebo jazdnou súpravou bola splnená povinnosť úhrady diaľničnej známky. Keďže žalobkyňa sa vzhľadom na vyššie uvedené nedopustila spáchania správneho deliktu podľa ust. § 10a ods. 1 zák. č. 488/2013 Z. z., tak ako sa jej to kladie za vinu v Rozkaze a neskôr aj v rozhodnutí, podala voči Rozkazu odpor, a voči rozhodnutiu odvolanie, ktorý riadne odôvodnila a ktorý spísal samotný žalovaný. Žalobkyňa namieta, že žalovaný ako správny orgán nemôže ukladať pokutu na základe obchodných podmienok spoločnosti Národná diaľničná, a.s., či SkyToll, a.s., a v tejto súvislosti žalobkyňa uvádza, že so žiadnymi všeobecnými obchodnými podmienkami nebola oboznámená, tieto jej neboli zaslané ani dodatočne po nákupe známky. Naviac žalobkyňa popiera, že by ju takéto obchodné podmienky, ktoré jej ukladajú povinnosti nad rámec zákona, mohli zaväzovať. Žalobkyňa ani nevie, či sa má jednať o podmienky spoločnosti Národná diaľničná spoločnosť, a.s. alebo SkyToll, a.s.. Tieto spoločnosti majú monopol na trhu pri elektronickom predaji diaľničných známok, žalobkyňa nemá možnosť výberu inej spoločnosti na nákup týchto známok a nemá možnosť všeobecné obchodné podmienky, aj ak by existovali, odmietnuť, pretože bez ich potvrdenia, si diaľničnú známku nekúpi. Žalobkyňa vyjadruje presvedčenie, že žalovaný hrubo porušil svoju povinnosť oboznámiť sa s podkladmi pre vydanie rozhodnutia, keď sa ani len neoboznámil s predmetnými všeobecnými obchodnými podmienkami, ktoré jej majú túto povinnosť ukladať a vôbec neuviedol, na základe čoho majú tieto podmienky, ak vôbec existujú, žalobkyňu zaväzovať, čím absentuje v Rozhodnutí správna úvaha, ktorú použil správny orgán pri aplikácii právnych predpisov. Sankcia za porušenie týchto obchodných podmienok by mohla byť uplatňovaná len zo strany spoločnosti SkyToll, a.s., určite by o nej nerozhodoval správny orgán, ale súd a aby mohla byť spoločnosť SkyToll, a.s. s nárokom úspešná, musela by uniesť dôkazné bremeno, že sa všeobecné obchodné podmienky vôbec dostali do dispozície žalobkyne a že ju zaväzujú. Zákon o diaľničnej známke upravil konanie o správnom delikte prevádzkovateľa vozidla, ktorého skutková podstata je vymedzená v § 10a ods. 1 zákona tak, že správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2, teda poruší povinnosť zabezpečiť, aby pri užívaní vymedzených úsekov ciest vozidlom alebo jazdnou súpravou bola splnená povinnosť úhrady diaľničnej známky. Za dôkaz o spáchaní správneho deliktu zákon označuje taký dôkaz, ktorý je získaný a zaznamenaný stacionárnym elektrickým zariadením alebo mobilným elektronickým zariadením, ktoré používa správca výberu diaľničnej známky alebo osoba poverená podľa § 8 ods. 1 alebo osoba poverená výkonom kontroly alebo orgány Policajného zboru (§ 11 ods. 2). Konanie o správnom delikte podľa § 10a ods. 1, ktorého podkladom je výsledok kontroly vykonanej správcom výberu úhrady diaľničnej známky alebo osobou poverenou podľa § 8 ods. 1 alebo osobou poverenou výkonom kontroly alebo orgánmi Policajného zboru je tzv. zrýchleným konaním, ktoré sa ukončuje vydaním rozkazu o uložení pokuty vo výške 150,- eur s výnimkou, ak existujú dôvody na odloženie veci podľa § 12 ods. 1 zákona. Zákon o diaľničnej známke v ustanovení § 12 ods. 1 písm. a) predpokladá situáciu, že v konkrétnom prípade bude nesprávne alebo neúplne vyhodnotené porušenie povinnosti podľa § 4 ods. 2. To znamená, že aj napriek záznamu stacionárnym elektronickým zariadením alebo aj mobilným elektronickým zariadením zákon pripúšťa, že by údaje takto získané mohli byť nesprávne alebo neúplné. Z ustanovenia § 11 ods. 1 zákona o diaľničnej známke vyplýva, že ak okresný úrad zistí spáchanie správneho deliktu podľa § 10a ods. 1 a nie je dôvod na odloženie veci podľa § 12 ods. 1, bezodkladne bez ďalšieho konania vydá rozkaz o uložení pokuty vo výške 150,- eur. V prípade včasného podania odporu, za predpokladu, že tento nebol odmietnutý, sa rozkaz zo zákona zrušuje v celom rozsahu a okresný úrad pokračuje v konaní o správnom delikte. Žalobkyňa ako účastník administratívneho konania pripojila k podanému odporu a neskôr k odvolaniu potvrdenie o úhrade diaľničnej známky pre kalendárny rok 2016. Žalovaný v odôvodnení dôvodil všeobecnými obchodnými podmienkami (§ 5 ods. 4 zákona) správcu výberu úhrady diaľničnej známky, v zmysle ktorých chybný alebo neúplný údaj je kupujúci alebo prevádzkovateľ povinný oznámiť poskytovateľovi služby najneskôr do 15 minút od poskytnutia týchto údajov. Z uvedeného teda vyplýva, že žalovaný svoje rozhodnutie založil na tom, že nakoľko za správne a úplné zadanie údajov spojených s úhradou diaľničnej známky zodpovedá kupujúci (prevádzkovateľ, vodič), pokuta je oprávnená. S uvedenou argumentáciou sa však žalobkyňa nestotožňuje. Podľa názoru žalobkyne zákon o diaľničnej známke zakotvuje v §10a ods. 1 skutkovú podstatu správneho deliktu, ktorého objektívna stránka je založená na porušení povinnosti ustanovenej v § 4 ods. 2. Ide o povinnosť prevádzkovateľa vozidla zabezpečiť, aby pri užívaní vymedzených úsekov ciest vozidlom bola splnená povinnosť úhrady diaľničnej známky. Teda objektívna stránka skutkovej podstaty nie je založená na nesprávnom alebo neúplnom zadaní údajov vymedzených v § 5 ods. 1 zákona. Preto nesprávne alebo neúplné zadanie údajov do elektronického systému nemôže mať podľa názoru žalobkyne za následok vyvodenie deliktuálnej zodpovednosti, naviac v prípade, ak žalobkyňa svoje tvrdenie aj preukázala potvrdením o úhrade diaľničnej známky. Žalovaný orgán verejnej správy však nezisťoval ďalej skutočnosti potrebné na náležité zistenie skutkového stavu veci. Žalobkyňa namieta, že zistenie skutkového stavu žalovaným orgánom verejnej správy bolo nedostačujúce na riadne posúdenie veci, vzhľadom na tzv. vadu trestania uvedenú v § 195 písm. a) SSP. Žalovaný v odôvodnení napadnutého rozhodnutia uvádza, že žalobkyňa vo vykonanom dokazovaní nepreukázala úhradu diaľničnej známky k vozidlu s evidenčným číslom A., skutočnosť že síce disponovala platnou diaľničnou známkou u toho istého vozidla ale s iným EČ (K.), je pre uloženie sankcie podľa § 4 ods. 2 nepodstatná. Žalobkyňa sa nestotožňuje a namieta tvrdenie žalovaného, že skutočné zaplatenie za diaľničnú známku nemá vplyv na spáchanie správneho deliktu. Podľa názoru žalobkyne zákon o diaľničnej známke nepostihuje sankciou uvedenie nesprávnych alebo neúplných údajov do elektronického systému, ale sankciou postihuje nesplnenie povinnosti úhrady diaľničnej známky pri užívaní vymedzených úsekov ciest vozidlom (§ 4 ods. 2 v spojení s § 10a ods. 1 zákona). Iný výklad zákona by v podstate znamenal, že zákon de facto nerozlišuje medzi prevádzkovateľom vozidla, ktorý diaľničnú známku vôbec neuhradil a prevádzkovateľom vozidla, ktorý si zákonnú povinnosť splnil, avšak do elektronického systému zadal nesprávne údaje. Žalobkyňa teda namieta nedostatočne zistený skutkový stav s poukazom na tzv. vadu trestania podľa § 195 písm. a) SSP, teda že skutkový stav, tak ako bol zistený orgánom verejnej správy bol nedostačujúci na riadne posúdenie veci. V tejto súvislosti je potrebné poukázať na to, že žalobkyňa ako prílohu k podanému odporu a neskôr k odvolaniu priložila potvrdenie o úhrade diaľničnej známky, z ktorého vyplýva, že dňa 09.06.2016 došlo k úhrade diaľničnej známky na vozidlo evidenčné číslo K., pričom z pripojeného osvedčenia o evidencii č. Z. XXXXXX vyplýva, že žalobkyňa je vlastníkom motorového vozidla s evidenčným číslo K. od 05.10.2011 a z pripojeného osvedčenia o evidencii č. X. XXXXXX vyplýva, že žalobkyňa je vlastníkom motorového vozidla s evidenčným číslom A. od 21.07.2016, teda sa jedná o totožné vozidlo, na ktoré žalobkyňa diaľničnú známku na rok 2016 (s platnosťou do 31.01.2017) mala riadne zakúpenú. Podľa názoru žalobkyne je základným predpokladom zákonnosti rozhodnutia o správnom delikte náležite zistený skutkový stav veci, nakoľko sa jedná o rozhodnutie, ktorým sa vyslovuje vina za protiprávne konanie. Žalobkyňa namieta, že žiadne ustanovenie zákona č. 488/2013 Z. z. neumožňuje žalovanému aby sankcionoval žalobkyňu za to, že nedoložila kladný výsledok o preregistrovaní TEČ od spoločnosti SkyToll a.s., aj prípadné neoznámenie zmeny evidenčného čísla Vozidla spoločnosti SkyToll, a.s. podľa predstáv tejto spoločnosti, je vzťahom medzi spoločnosťou SkyToll, a.s. a žalobkyňou, do ktorého žalovaný nemá právo a dôvod zasahovať a už vôbec nie ukladať pokutu žalobkyni Žalobkyňa je presvedčená, že žiadny právny predpis jej neukladá povinnosť oznámiť zmenu evidenčného čísla vozidla spoločnosti SkyToll, a.s. Povinnosť predloženia „kladného výsledku o preregistrovaní TEČ od spoločnosti SkyToll, a.s.“ zo žiadneho právneho predpisu nevyplýva, a preto správny orgán nemôže za takéto porušenie občana sankcionovať. Žalobkyňa požiada v súvislosti s rozhodnutím o tejto žalobe nariadenie pojednávania a z vyššie uvedených dôvodov navrhla vydať tento rozsudok: „Zrušuje rozhodnutie žalovaného Okresného úradu Košice, odbor opravných prostriedkov, č. OU-KE-OOP2-2019/015987/HAV zo dňa 11.03.2019 v spojení s rozhodnutím Okresného úradu Košice, odbor cestnej dopravy a pozemných komunikácii č. OU-KE-OCDPK-2019/005073 zo dňa 24.01.2019 a vec vracia žalovanému na ďalšie konanie, eventuálne Zrušuje rozhodnutie žalovaného Okresného úradu Košice, odbor opravných prostriedkov, č. OU-KE-OOP2-2019/015987/HAV zo dňa 11.03.2019 v spojení s rozhodnutím Okresného úradu Košice, odbor cestnej dopravy a pozemných komunikácii č. OU-KE- OCDPK-2019/005073 zo dňa 24.01.2019 a upúšťa od uloženia sankcie s poukazom na § 198 ods. 1 písm. b) SSP. Žalovaný je povinný nahradiť žalobkyni trovy súdneho konania spočívajúce v zaplatenom súdnom poplatku a v trovách právneho zastúpenia v rozsahu 100 % k rukám právneho zástupcu žalobkyne.“ Žalobkyňa ako dôkazy na svoje tvrdenia pripojila k žalobe potvrdenie o úhrade diaľničnej známky zo dňa 09.06.2016, osvedčenie o evidencii vozidla č. X. XXXXXX k EČV A., osvedčenie o evidencii vozidla č. Z. XXXXXX k EČV K. a VOP správcu výberu úhrady diaľničnej známky účinné od 01.12.2015. 3. K žalobe žalobkyne sa vyjadril žalovaný vyjadrením zo dňa 23.07.2019, v ktorom uviedol: „Žalovaný správny orgán v napadnutom rozhodnutí zhrnul podstatný obsah všetkých odvolacích námietok a dôvody, o ktoré odvolateľ tieto námietky oprel a primerane na nich reagoval svojimi argumentmi, ktoré majú oporu v príslušnej právnej úprave. V prípade žalobkyne ide o „opakovaný správny delikt“ vo vzťahu k porušeniu rovnakej povinnosti, ktorej sa žalobkyňa dopustila a za podobných okolností aj dňa 21.07.2016. Aj táto vec je postihnutá žalobou evidovanou na Krajskom súde v Košiciach pod sp. zn. č. 6S/96/2018. Dôvody tejto neskoršej žaloby (6S/63/2019)-33 týkajúce sa preskúmavania zákonnosti rozhodnutia Okresného úradu Košice, odboru opravných prostriedkov č. OU-KE-OOP2-2019/015987/ HAV zo dňa 11.03.2019 sú úplne identické s predchádzajúcimi dôvodmi uvedenými v skoršej žalobe (6S/96/2018). K jednotlivým námietkam žalobkyne, na ktoré žalovaný správny orgán už reagoval v predchádzajúcich vyjadreniach vyberá nasledovné: Neobstojí ani námietka žalobkyne, že pri zmene evidenčného čísla motorového vozidla nevzniká jeho vlastníkovi zákonná povinnosť zakúpiť si celoročnú diaľničnú známku pre daný kalendárny rok. Žalovaný má za to, že zákonodarca v splnomocňovacom ustanovení § 5 ods. 4 zákona č. 488/2013 Z. z. jasne a zreteľne poukazuje na skutočnosť, že služby súvisiace s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo všeobecných obchodných podmienkach, ktoré priamo konkretizujú práva a povinnosti prevádzkovateľa vozidla. K námietke žalobkyne a to, že žalovaný nemôže ukladať pokutu na základe Všeobecných obchodných podmienok NDS a v tejto súvislosti uvádza, že so žiadnymi obchodnými podmienkami nebola oboznámená, tieto jej neboli zaslané ani dodatočne po nákupe známky. Žalovaný opakovane odkazuje na splnomocňovacie ustanovenie § 5 ods. 4 citovaného zákona, podľa ktorého služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo vykonávacom predpise (Všeobecných obchodných podmienkach), ktorý priamo konkretizuje práva a povinnosti prevádzkovateľa vozidla. Skutočnosť, že žalobkyňa nemala vedomosť o preregistrácii už vykonanej úhrady z neplatného EČ na nové EČ, nezbavuje žalobkyňu zodpovednosti za následky, ktoré vznikli porušením povinnosti vyplývajúce jej z tohto právneho postavenia. Žalovaný poukazuje na zákonnú nevyvrátiteľnú domnienku znalosti právnych predpisov uvedenú v § 15 zákona č. 400/2015 Z. z. o tvorbe právnych predpisov a o Zbierke zákonov SR a o zmene a doplnení niektorých zákonov, podľa ktorej o všetkom, čo bolo v zbierke zákonov vyhlásené, sa má za to, že dňom vyhlásenia sa stalo známym každému, koho sa to týka; domnienka znalosti vyhlásených všeobecne záväzných právnych predpisov je nevyvrátiteľná. „Rozpor zákona“, na ktorý upozorňuje žalobkyňa však nemôže vyplývať zo zanedbania povinnosti, ktoré určuje zákon o diaľničnej známke. Je nesporné, že žalobkyňa pochybila tým, že spoplatnené úseky ciest využívala bez dokladu, ktorým by preukázala, že povinnosť úhrady diaľničnej známky k vozidlu s platným evidenčným číslom (EČ) bola splnená. Práve zanedbaním povinností žalobkyne nastala skutočnosť, že právny stav nekorešpondoval so stavom skutočným. V danom prípade je právne irelevantné, či správny orgán mal lustráciou potvrdené, že došlo k zmene EČ. Podstatné je, že pokiaľ žalobkyňa mala v úmysle využívať spoplatnené úseky ciest a naďalej využívať už zakúpenú diaľničnú známku, (k neplatnému EČ), bolo jej povinnosťou vykonať potrebnú zmenu v preregistrácii úhrady diaľničnej známky podľa VOP a tým rešpektovať povinnosti ustanovené zákonom. Žalovaný správny orgán uvedené žalobné námietky kategoricky odmieta a považuje ich za neopodstatnené. Okolnosť, že právny názor žalovaného správneho orgánu v predmetnej veci je odlišný od názoru žalobcu nie je dôvodom na konštatovanie, že sa jedná o nesprávne právne posúdenie veci založené na ústavne nekonformnom výklade príslušných právnych noriem. Žalovaný správny orgán, vzhľadom na opakujúcu sa námietku žalobkyne vo všetkých jej podaniach, že v danej veci došlo k nesprávnemu vyhodnoteniu porušenia povinnosti a tvrdeniu žalobkyne, že aj keď vozidlo malo uhradenú diaľničnú známku (DZ) k neplatnému evidenčnému číslu (EČ) povinnosť vyplývajúcu zo zákona č. 488/2013 Z. z. mala splnenú, osobitne zdôrazňuje, že v danom prípade zákonodarca jasne a zrozumiteľne zdôvodnil účel zákona č. 488/2013 Z. z., keď v § 5 ods. 1 citovaného zákona vymedzil, ktoré údaje je potrebné zadať do systému pri úhrade DZ, aby povinnosť podľa § 4 ods. 2 bola splnená. Žalovaný poznamenáva, že jednotlivé ustanovenia zákona nemožno vysvetľovať izolovane. Účelom zákona a zámerom zákonodarcu bolo zabrániť špekulatívnym a nezodpovedným konaniam zo strany prevádzkovateľov motorových vozidiel, ktorí by v mnohých prípadoch mohli využívať spoplatnené úseky ciest bez úhrady DZ, resp. a v prípadoch podobných tejto veci, ktoré by viedli k nežiaducemu stavu tolerovania zanedbávania zákonom určených povinností prevádzkovateľov vozidiel i k rozsiahlemu dokazovaniu a zaťažovaniu správnych orgánov bez výsledného efektu. Takýto výklad zákona je v danom prípade nelogický a je v rozpore s účelom zákona č. 488/2013 Z. z., keďže účelom zákona je to, aby prevádzkovatelia motorových vozidiel prevádzkovali vozidlá na spoplatnených úsekoch ciest a diaľnic tak, že diaľničnú známku k platnému EČ číslu majú riadne zaplatenú a pokiaľ sa tak nestane, prevádzkovatelia musia znášať riziko uloženia sankcie za každý jednotlivý skutok samostatne. Sankčný mechanizmus právnych noriem verejnoprávnej povahy je založený na uplatnení právnej zodpovednosti bez ohľadu na zavinenie a plní aj preventívnu funkciu. Ak teda orgán dozoru zistil u prevádzkovateľa vozidla porušenie povinnosti, nesie zodpovednosť (vrátane sankčných následkov) za zistený stav bez ohľadu na jeho zavinenie, bez ohľadu na to či chcel alebo vedel.... K zbaveniu zodpovednosti za správny delikt môže dôjsť len v prípade, ak zákon stanoví liberalizačné dôvody (§ 12 ods. 1 zákona č. 488/2013 Z. z.), ktoré by zbavovali účastníka konania zodpovednosti za protiprávny stav. V predchádzajúcom, ale aj v tomto prípade, ktoré je predmetom žaloby ide o zanedbanie povinností pri preregistrácii už vykonanej úhrady z neplatného evidenčného čísla na platné evidenčné číslo. Aj napriek tomu, že nariadenie ústneho pojednávania nie je obligatórne, iba v prípadoch, ak tak ustanovuje osobitný právny predpis (§ 21 ods. 1 zákona o správnom konaní) a je na zvážení konajúceho orgánu, či ústne pojednávanie nariadi alebo nie. V záujme. čo najúplnejšieho objasnenia stavu veci, ústne pojednávanie prvostupňový správny orgán nariadil. Vzhľadom ku skutočnosti, že ide o „opakujúci“ sa správny delikt, (žalobkyňa rovnakú povinnosť porušila aj v minulosti, na čo bola upozornená), žalovaný okrem iného skúmal aj rozhodné skutočnosti, týkajúce sa splnenia hmotnoprávnych podmienok na oslobodenie od uloženia ďalšej pokuty. Skúmal teda splnenie podmienok, ktoré by mohli odôvodňovať postup podľa ustanovenia § 12 ods. 1, písm. f) zákona č. 488/2013 Z. z. Žalobkyňa v čase rozhodovania o pokute nespĺňala podmienky pre upustenie od pokuty a svojím špekulatívnym správaním sa vôbec nesnažila eliminovať početnosť prípadných ďalších pokút, vzhľadom na vedomosť o dĺžke časového obdobia ňou porušovaných povinností. Vzhľadom na spôsob interpretácie žalobných dôvodov a postoj žalobkyne počas celého správneho konania žalovaný správny orgán konštatuje, že základným a v podstate hlavným problémom v tejto veci je nepochopenie postavenia orgánu verejnej moci pri riešení priestupkov a správnych deliktov v kontexte zákona č. 488/2013 Z. z. zo strany žalobkyne. Slovenská republika ako právny štát je povinná zabezpečiť všetkým občanom v prípadoch obdobných konaní rovnaké práva a vyžadovať od nich plnenie rovnakých povinností. Tieto zásady sa taktiež premietajú do činnosti príslušných štátnych orgánov, ktoré sú kompetentné v konkrétnych prípadoch konať. Platný a účinný zákon č. 488/2013 Z. z. prešiel riadnym legislatívnym procesom. Je v súlade s Ústavou Slovenskej republiky, ústavnými zákonmi a všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskej únie, teda nie je dôvodné spochybňovať jeho jednotlivé ustanovenia. Nad rámec veci a na účely väčšej presvedčivosti svojho právneho záveru, žalovaný správny orgán považuje za potrebné uviesť, že pokiaľ štát vystupuje v príslušnom právnom vzťahu ako subjekt verejného práva a súčasne ako nositeľ verejnej moci, z povahy veci vyplýva, že nie je a ani nemôže byt' nositeľom (subjektom) základných práv a slobôd. Štát nemá slobodný priestor a slobodnú vôľu. Naopak, štátne orgány majú štátom zverené právomoci a kompetencie, prostredníctvom ktorých vykonávajú verejnú moc, rešpektujúc čl. 2 ods. 2 ústavy. Opačné vnímanie by bolo absurdné a zároveň popierajúce samotnú podstatu právneho štátu a stierajúce základný rozdiel v kontinentálnej právnej kultúre tradične chápaným modelom vzťahu medzi oprávnením (subjektívnym právom) a právomocou. Postavenie účastníkov konania a správneho orgánu nie je ovládané zásadou rovnosti, z čoho následne rezultuje mocenské, vrchnostenské postavenie správneho orgánu, t. j. v konaní pred správnymi orgánmi sa neuplatňuje zásada rovnosti zbraní, preto konanie pred nimi nemôže spĺňať ani náležitosti vyžadované článkom 6 ods. 1 Európskeho dohovoru. Správne orgány nemožno preto považovať vzhľadom na ich „vrchnostenské“ postavenie v správnom konaní za „nestranné a nezávislé“. Žalovaný správny orgán trvá na skutočnosti, že napadnuté rozhodnutie je zákonné a pri svojom rozhodovaní postupoval v intenciách citovaných zákonných ustanovení. Preskúmaním veci vo vzťahu k aktuálnej právnej úprave považuje napadnuté rozhodnutie za vecne správne a to z pohľadu skutkového zistenia, ako aj správneho právneho posúdenia a pri uložení pokuty sa vyrovnal so všetkými hľadiskami pre jej uloženie, nie len s niektorými žalobkyňou vybranými. Žalovaný správny orgán na základe uvedeného navrhuje žalobu zamietnuť a napadnuté rozhodnutie potvrdiť.“ 4. K vyjadreniu žalovaného sa replikou zo dňa 08.08.2019 vyjadrila žalobkyňa, ktorá k vyjadreniu žalovaného v bode I uviedla : „S poukazom na znenie ustanovenia § 10a v spojení s § 4 ods. 2 zákona č. 488/2013 Z. z. o diaľničnej známke (ďalej len „zákon o diaľničnej známke“) je právnym dôvodom zákonného postihu nesplnenie si povinnosti prevádzkovateľa vozidla uhradiť diaľničnú známku. Žalobca si však uvedenú zákonnú povinnosť náležite splnil. Účelom zákonnej úpravy v ustanovení § 4 je záujem štátu na riadnej úhrade diaľničnej známky pri využívaní vymedzených úsekov ciest. Sankcionovať prevádzkovateľov vozidiel, ktorí si zakúpili diaľničnú známku v dobrej viere, aby mohli užívať vymedzené úseky ciest v časovom období, na ktoré sa diaľničná známka vzťahovala (časová a územná platnosť tak, ako ju pozná a upravuje zákon o diaľničnej známke v ustanovení § 5), a ktorým sa len v dôsledku zmeny trvalého pobytu zmenilo evidenčné číslo vozidla, by predstavovalo postup v rozpore s účelom zákona. Súčasne by to znamenalo niesť zodpovednosť len za nesplnenie oznamovacej povinnosti žalobcu o zmene bydliska a s tým spojenú zmenu evidenčného čísla vozidla, s čím nepočíta ani zákon o diaľničnej známke. V opačnom prípade by prevádzkovateľ vozidla zaplatil pokutu nie za porušenie zákona, ale za neoznámenie zmeny evidenčného čísla v súvislosti s reálne uskutočnenou úhradou elektronickej diaľničnej známky, čo zjavne vylučuje deliktuálnu zodpovednosť podľa zákona o diaľničnej známke, ktorý pod hrozbou uloženia pokuty postihuje jedine neuhradenie diaľničnej známky. Máme zato, že konaním žalobcu neboli naplnené znaky skutkovej podstaty správneho deliktu podľa § 10a zákona o diaľničnej známke a teda, že sa žalobca nedopustil žiadneho protiprávneho konania. Z pohľadu účelu zákona preto neobstojí argumentácia správnych orgánov o porušení povinnosti úhrady vo vzťahu k presne určenému jedinému a jedinečnému evidenčnému číslu. Diaľničná známka sa totiž viaže na VIN číslo auta. Nepovažujeme za súladné so zákonom o diaľničnej známke tvrdenie správnych orgánov o povinnosti žalobcu postupovať v prejednávanom prípade podľa Všeobecných obchodných podmienok Správcu výberu, ktoré v dotknutých ustanoveniach zjavne odporujú zmyslu a účelu zákona o diaľničnej známke. Nezákonnosť v konaní správnych orgánov okrem nesprávneho právneho posúdenia veci vidíme aj v tom, že nedostatočne zistili skutkový stav veci, kedy si nezabezpečili z vlastnej iniciatívy, resp. nevzal do úvahy relevantnú informáciu, že u vozidla došlo k zmene evidenčného čísla. Pokiaľ si správny orgán vedel zistiť podľa evidenčného čísla vozidla meno majiteľa vozidla, znamená to, že má prístup do databázy motorových vozidiel a teda má možnosť zistiť aj skutočnosť či v danom prípade došlo k zmene evidenčného čísla vozidla, čo však správny orgán nevykonal. V bode II ďalej uviedla: „K námietke žalovaného na zákonnú nevyvrátiteľnú domnienku znalosti právnych predpisov poukazujeme na Uznesenie Najvyššieho súdu SR zo 16. januára 2013, sp. zn. 6 M Cdo 9/2012: „Kým rešpektovanie princípu „ignorantia iuris non excusat“ (neznalosť zákona neospravedlňuje) v spotrebiteľských právnych vzťahoch zo strany dodávateľa (poskytovateľa, podnikateľa) treba vyžadovať v najvyššej možnej miere, jeho uplatnenie v neprospech spotrebiteľa bude prichádzať do úvahy len výnimočne, ak to budú odôvodňovať konkrétne okolnosti prípadu. Aj v prípade tohto princípu totiž platí, že v konkrétnych súvislostiach ustupuje na strane spotrebiteľa dôležitejšiemu princípu, ktorým je princíp ochrany spotrebiteľa. Vychádzajúc z povahy spotrebiteľských právnych vzťahov realite praktického života, a teda aj zdravému rozumu, odporuje požiadavka na podrobnej (až detailnej) znalosti právnych predpisov (akým je v danej veci zákon o bankách) zo strany spotrebiteľa. Preto neinformovanosť spotrebiteľa, resp. jeho nedostatočná informovanosť v tejto oblasti, mu nemôže byť na ujmu.“ Podľa § 52 ods. 1 - 4 Občianskeho zákonníka, spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. Ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. Dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. Spotrebiteľ je fyzická osoba, ktorá pri uzatváraní a plnení spotrebiteľskej zmluvy nekoná v rámci predmetu svojej obchodnej činnosti alebo inej podnikateľskej činnosti. Podľa § 53 ods. 1 Občianskeho zákonníka, spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (ďalej len „neprijateľná podmienka“). To neplatí, ak ide o zmluvné podmienky, ktoré sa týkajú hlavného predmetu plnenia a primeranosti ceny, ak tieto zmluvné podmienky sú vyjadrené určito, jasne a zrozumiteľne alebo ak boli neprijateľné podmienky individuálne dojednané. Podľa § 54 ods. 1, 2 Občianskeho zákonníka, zmluvné podmienky upravené spotrebiteľskou zmluvou sa nemôžu odchýliť od tohto zákona v neprospech spotrebiteľa. Spotrebiteľ sa najmä nemôže vopred vzdať svojich práv, ktoré mu tento zákon priznáva, alebo si inak zhoršiť svoje zmluvné postavenie. V pochybnostiach o obsahu spotrebiteľských zmlúv platí výklad, ktorý je pre spotrebiteľa priaznivejší.“ Súčasne zotrvala na petite žaloby. 5. K replike žalobkyne, ktorú súd doručil žalovanému dňa 09.08.2019 sa žalovaný duplikou už nevyjadril. 6. Súd preskúmal žalobou napadnuté rozhodnutie žalovaného podľa ust. § 194 a nasl. zákona č. 162/2015 Z.z. o Správnom súdnom poriadku (ďalej len „SSP“), za splnenia zákonných podmienok podľa ust. § 105 ods. 2 písm. a) a c) a § 206 SSP, nezistiac vady uvedené v ust. § 195 SSP, po vypočutí účastníkov konania na nariadenom pojednávaní a po oboznámení sa s obsahom spisového materiálu žalovaného orgánu verejnej správy dospel k záveru, že žalobe žalobkyne je treba priznať úspech z ďalej uvedených dôvodov. 7. Právny zástupca žalobcu na pojednávaní súdu vo veci uviedol : „Žalobkyňa trvá na žalobe, ako aj na svojich písomných podaniach a žiada predmetné rozhodnutie správneho orgánu zrušiť a vec mu vrátiť na ďalšie konanie. Zároveň si uplatňuje náhradu trov konania, ku ktorých náhrade žiadame žalovaného zaviazať.“ 8. Poverená zástupkyňa žalovaného na pojednávaní súdu zotrvajúc na svojich podaniach vo veci uviedla : „Žiadame súd o odročenie pojednávania z dôvodu, že doposiaľ písomné rozhodnutie súdu skoršej, totožnej a súvisiacej veci sp. zn. 6S/96/2018, ktorá bola prejednávaná na tomto súde dňa 16.01.2020 nám nebolo doručené a v tejto veci po jeho doručení mienime podať kasačnú sťažnosť, nakoľko sa s právnym názorom správneho súdu vysloveného pri vyhlásení rozsudku nestotožňujeme. V opačnom prípade navrhujeme súdu, že by bolo vhodné a žiaduce toto konanie prerušiť a podať návrh na začatie konania o súlade právneho predpisu, resp. jeho časti podľa čl. 125 Ústavy SR a to vzhľadom na vyslovený právny názor správneho súdu v odôvodnení rozhodnutia pri vyhlásení rozsudku zo dňa 16.01.2020. Podľa nás ide o rozpor zákonného ustanovenia § 5 ods. 4 zákona č. 488/2013 Z. z. v znení zákona s čl. 2 ods. 2 Ústavy SR a s čl. 13 ods. 1 písm. a) Ústavy SR. 9. Podľa ust. § 2 ods. 1 a 2 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. Každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. Podľa ust. § 6 ods. 2 písm. b) SSP správne súdy rozhodujú v konaniach o správnych žalobách vo veciach správneho trestania. Podľa ust. § 135 ods. 1 SSP na rozhodnutie správneho súdu je rozhodujúci stav v čase právoplatnosti rozhodnutia orgánu verejnej správy alebo v čase vydania opatrenia orgánu verejnej správy. Podľa ust. § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. Podľa ust. § 178 ods. 1 SSP žalobcom je fyzická osoba alebo právnická osoba, ktorá o sebe tvrdí, že ako účastník administratívneho konania bola rozhodnutím orgánu verejnej správy alebo opatrením orgánu verejnej správy ukrátená na svojich právach alebo právom chránených záujmoch. Podľa ust. § 194 ods. 1 a 2 SSP správnym trestaním sa na účely tohto zákona rozumie rozhodovanie orgánov verejnej správy o priestupku, správnom delikte alebo o sankcii za iné podobné protiprávne konanie. Ak nie je v tejto hlave ustanovené inak, použijú sa na konanie vo veciach správneho trestania ustanovenia o konaní o všeobecnej správnej žalobe. Podľa ust. § 2 ods. 4 zákona č. 488/2013 Z. z. o diaľničnej známke prevádzkovateľom vozidla je na účely tohto zákona prevádzkovateľ vozidla alebo prevádzkovateľ jazdnej súpravy, ktorý je zapísaný v Osvedčení o evidencii motorového vozidla časť I a časť II ako držiteľ Osvedčenia alebo takáto osoba zapísaná v Osvedčení o evidencii motorového vozidla vydanom v cudzine, ak tento zákon neustanovuje inak. Podľa ust. § 4 ods. 2 uvedeného zákona prevádzkovateľ vozidla je povinný zabezpečiť, aby pri užívaní vymedzených úsekov ciest vozidlom alebo jazdnou súpravou bola splnená povinnosť úhrady diaľničnej známky. Podľa ust. § 5 ods. 1 uvedeného zákona pri úhrade diaľničnej známky v elektronickej podobe sa do elektronického systému správne a úplne zadajú tieto údaje: a) krajina registrácie vozidla b) evidenčné číslo vozidla alebo prípojného vozidla kategórie O1 a O2 c) typ vozidla a to, či ide o vozidlo alebo o prípojné vozidlo d) platnosť diaľničnej známky a začiatok jej platnosti. Podľa ust. § 5 ods. 4 uvedeného zákona, služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo všeobecných obchodných podmienkach. Podľa ust. § 10a ods. 1 uvedeného zákona, správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2. Podľa ust. § 10a ods. 2 uvedeného zákona za správny delikt podľa odseku 1, sa uloží pokuta od 150,- eur do 500,- eur. Podľa ust. § 10a ods. 8 uvedeného zákona pokutu možno uložiť do dvoch rokov odo dňa, keď sa príslušný okresný úrad dozvedel o porušení povinnosti, najneskôr však do troch rokov odo dňa porušenia povinnosti. Pri určovaní výšky pokuty sa prihliadne na závažnosť, spôsob, čas trvania a následky porušenia povinnosti. Podľa ust. § 11 ods. 1 uvedeného zákona, ak okresný úrad zistí na základe kontroly vykonanej správcom výberu úhrady diaľničnej známky, alebo osobou poverenou podľa § 8 ods. 1, alebo osobou poverenou výkonom kontroly, alebo orgánmi Policajného zboru spáchanie správneho deliktu podľa § 10a ods. 1 a nie je dôvod na odloženie veci podľa § 12 ods. 1, bezodkladne bez ďalšieho konania vydá rozkaz o uložení pokuty vo výške 150,- Eur. Podľa ust. § 12 ods. 1 a 2 uvedeného zákona, okresný úrad vec odloží, ak a) nemožno zistiť prevádzkovateľa vozidla, b) bolo nesprávne alebo neúplne vyhodnotené porušenie povinnosti podľa § 4 ods. 2, c) zodpovednosť za porušenie povinnosti podľa § 4 ods. 2 zanikla, d) bolo v čase porušenia povinnosti podľa § 4 ods. 2 vozidlo alebo jazdná súprava odcudzené alebo bola odcudzená tabuľka s evidenčným číslom vozidla, e) ide o vozidlo alebo jazdnú súpravu oslobodené od úhrady diaľničnej známky podľa § 7, f) prevádzkovateľovi vozidla bola už v predchádzajúcich 12 mesiacoch uložená pokuta za porušenie povinnosti podľa § 4 ods. 2, pokuta bola uhradená a prevádzkovateľ vozidla uhradil diaľničnú známku podľa § 3 ods. 1. Rozhodnutie o odložení veci podľa odseku 1 písm. a) až e) sa nevydáva. O odložení veci podľa odseku 1 písm. a) až e) sa prevádzkovateľ vozidla neupovedomuje. Proti rozhodnutiu o odložení veci podľa odseku 1 písm. f) nie je prípustné odvolanie. Podľa ust. § 16 uvedeného zákona na konanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. Podľa ust. čl. V. ods. 4 Všeobecných obchodných podmienok Správcu výberu úhrady diaľničnej známky, ktorým je Národná diaľničná spoločnosť a.s. so sídlom v Bratislave za správnosť údajov poskytnutých podľa bodu 2) a 3) tohto článku (body týkajúce sa povinností zákazníka poskytovať údaje poskytovateľovi služby) je zodpovedný výlučne zákazník. V prípade ak je poskytnutý údaj chybný, alebo neúplný, je zákazník povinný poskytovateľovi služby oznámiť opravu, doplnenie, alebo zmenu takého údaju, a to bezodkladne po zistení tejto skutočnosti, najneskôr však do 15 minút od poskytnutia týchto údajov poskytovateľovi služby. Podľa ust. čl. VI. ods. 1 až 4 Všeobecných obchodných podmienok Správcu výberu úhrady diaľničnej známky - Zmena údajov v evidencii úhrady Diaľničnej známky : 1) Diaľničná známka je medzi vozidlami alebo prípojnými vozidlami neprenosná. 2) Žiadosť o zmenu v evidencii úhrady Diaľničnej známky je možné podať prostredníctvom Internetového portálu a prostredníctvom vybraných Obchodných miest, ktorých zoznam je uverejnený na Internetovom portáli, pričom zmenu údajov v evidencii úhrady Diaľničnej známky je možné vykonať výlučne v prípade, ak nastane zmena evidenčného čísla vozidla/prípojného vozidla a/alebo krajiny registrácie vozidla/ prípojného vozidla (tzn. nemení sa samotné vozidlo/prípojné vozidlo, a ani typ a platnosť Diaľničnej známky). 3) Za účelom zmeny vozidla/prípojného vozidla je Zákazník povinný predložiť, v prípade Internetového portálu predložiť elektronicky, príslušné Potvrdenie a relevantný doklad preukazujúci dôvod na realizáciu požadovanej zmeny. Konkrétne doklady, prostredníctvom ktorých je možné preukázať dôvod na realizáciu vyššie požadovanej zmeny, sú uverejnené na Internetovom portáli. 4) Poskytovateľ služby, na základe realizovaných zmien údajov v evidencii úhrady Diaľničných známok, vystaví Zákazníkovi Potvrdenie o zmene údajov. 10. Z obsahu spisovej dokumentácie žalovaného vyplýva skutkový stav, podľa ktorého žalobkyňa dňa 08.01.2017 v čase o 14:42:28 hod. užívala vymedzený úsek cesty Dl, 348,47 km, smer PP, vozidlom A. bez úhrady diaľničnej známky, tak ako je vymedzený skutok v rozhodnutí správneho orgánu prvého a druhého stupňa, so svojim motorovým vozidlom zn. CHEVROLET CRUZE, VIN: A., s tým, že na vozidlo mala žalobkyňa riadne zakúpenú a zaregistrovanú diaľničnú známku (bod 1 tohto rozsudku), avšak diaľničnú známku žalobkyňa zakúpila na svoje vozidlo zn. CHEVROLET CRUZE, VIN: A. dňa 09.06.2016, s tým rozdielom, že evidenčné číslo vozidla v čase zakúpenia známky bolo K.. Následne v priebehu roka 2016, z dôvodu, že žalobkyňa zmenila priezvisko, došlo k zmene adresy jej bydliska, prehlásila na príslušnom dopravnom inšpektoráte vozidlo z okresu Trebišov do okresu Košice, v dôsledku čoho jej bolo pre vozidlo vystavené nové osvedčenie o evidencii vozidla a pridelené nové evidenčné vozidla A.. Z osvedčenia o evidencii vozidla je zrejmé, že sa stále jedná o to isté vozidlo zn. CHEVROLET CRUZE, VIN: A., ktoré nezmenilo majiteľa, ale došlo len k zmene osobných údajov vlastníka vozidla. 11. Žalobkyňa rovnako ako v podanom odpore proti rozkazu o uložení pokuty, aj v žalobe argumentovala tým, že za predmetné motorové vozidlo mala zaplatenú diaľničnú známku za celý rok 2016, ktorej platnosť skončila 31.01.2017 a len preto, že v priebehu platnosti diaľničnej známky došlo k zmene evidenčného čísla motorového vozidla, pretože došlo u nej k zmene trvalého bydliska a z uvedeného dôvodu sa nemohla dopustiť spáchania správneho deliktu podľa § 10a ods. 1 zákona č. 488/2013 Z. z. a neuznáva tvrdenie žalovaného, že si nesplnila povinnosť oznámiť NDS, a. s. zmenu evidenčného čísla motorového vozidla, v dôsledku zmeny trvalého bydliska s tým, že jej takú povinnosť žiadny právny predpis neukladá a má za to, že nesplnenie si tejto povinnosti nie je klasifikované ako správny delikt. 12. Súd vyhodnotiac daný skutkový stav, aplikujúc naň príslušné v bode 9 tohto rozsudku citované ustanovenia zákona č. 488/2013 Z. z. dospel k záveru, že aj keď posudzované konanie žalobkyne formálne napĺňa skutkovú podstatu správneho deliktu žalobkyne ako prevádzkovateľa motorového vozidla podľa ust. § 10a ods. 1 zákona č. 488/2013 Z. z., považuje v tejto spojitosti za potrebné zdôrazniť, čo je v súlade aj s ustálenou judikatúrou správnych súdov Slovenskej republiky, že pri naplnení skutkovej podstaty správneho deliktu je potrebné mať na zreteli, či došlo aj k naplneniu materiálnej stránky správneho deliktu, to znamená, či ide o také konanie žalobkyne, ktoré je spoločensky neprijateľné, vzhľadom na okolnosti prípadu. Správne súdy vo svojich rozhodnutiach už viackrát vyslovili názor, že čisto materiálne poňatie administratívneho deliktu by bolo zrejme problematické, avšak čisto formálne poňatie posudzovaného konania žalovaným by mohlo viesť k neprimeranej tvrdosti a v konečnom dôsledku k nespravodlivosti v postihu žalobkyne. Skúmanie materiálneho znaku deliktu hrá preto kľúčovú úlohu v takých prípadoch, kedy neposudzovanie správneho deliktu v tomto materiálnom zmysle by viedlo k prílišnému formalizmu a k postihovaniu nepatrných porušení právnych povinností, navyše neuložených zákonom, ale VOP, ktoré nemajú žiadne právne následky. Tým by nebol naplnený účel správneho trestania a dochádzalo by aj k znižovaniu autority správnych orgánov. Argumentácia žalovaného správneho orgánu sa v uvedenom smere materiálnej stránky správneho deliktu v preskúmavanom rozhodnutí nevyskytuje (obdobne pozri napr. rozsudok Krajského súdu v Trnave vo veci sp. zn . 14S/3/2017 z 25.04.2018, rozsudok Krajského súdu v Košiciach vo veci sp. zn. 8S/2/2018 z 20.09.2018, 6S/88/2018 z 11.04.2019) a preto ho súd považuje za také, ktoré vychádzalo z nesprávneho právneho posúdenia veci. Žalobou napadnuté rozhodnutie žalovaného pre uvedené nedostatky materiálnej stránky správneho deliktu vo veci žalobkyne má za následok nezákonnosť rozhodnutia. 13. Na základe poslednej uvedenej právnej skutočnosti súd dospel k záveru, že napadnuté rozhodnutie žalovaného, ako aj prvostupňové rozhodnutie neboli vydané v súlade so zákonom, preto ich podľa ust. § 191 ods. 1 písm. c) a ods. 3 písm. a) SSP ako nezákonné zrušil a vrátil vec žalovanému na ďalšie konanie, v ktorom je žalovaný viazaný právnym názorom súdu (§ 191 ods. 6, prvá veta SSP). Vzhľadom na to, že súd vyhovel hlavnému žalobnému návrhu žalobkyne, o vedľajšom moderačnom návrhu žalobkyne nerozhodoval. 14. Dôvodom zrušenia žalobou napadnutého rozhodnutia je teda predovšetkým absencia materiálnych dôvodov potrebných k záveru, ktorý uviedol žalovaný vo svojom rozhodnutí, keď pri formálnom posudzovaní skutkového stavu nebral do úvahy významný aspekt spravodlivosti administratívneho konania, v ktorom sa zohľadňuje aj tzv. materiálny znak správneho deliktu. V tomto smere sa žalovaný nevysporiadal dôsledne s obsahom argumentácie žalobcu v podanom odpore, kde namietal, že predmetné motorové vozidlo zn. CHEVROLET CRUZE, VIN: A. malo zaplatenú diaľničnú známku za celý rok 2016, platnú do 31.01.2017, čo bolo v konaní nesporne preukázané. 15. Úlohou žalovaného v ďalšom konaní bude aplikovať výklad dotknutých ustanovení zákona č. 488/2013 Z. z. o diaľničnej známke. Žalovaný sa vo svojom rozhodnutí musí dostatočným spôsobom vysporiadať s rozhodnou námietkou, ktorú vzniesla žalobkyňa v podanom odpore, podľa zákona č. 488/2013 Z. z. o diaľničnej známke, a to v naznačenom smere v bodoch 12 a 14 tohto rozsudku. Žalovaný musí rešpektovať právo žalobcu na spravodlivé konanie pred orgánom verejnej správy a preto bude jeho povinnosťou preveriť právnu obranu žalobkyne a dôvodnosť jej skutkových tvrdení uvedených v odpore. V prvom rade je žalovaný povinný rešpektovať materiálny znak pri posudzovaní správneho deliktu a dbať na právny názor vyslovený v odôvodnení tohto rozsudku (bod 12 tohto rozsudku), ktorý je v súlade s konštantnou judikatúrou všeobecných správnych súdov a v ďalšom konaní vyhodnotiť námietky, ktoré sa týkali povinností spojených so zaplatením diaľničnej známky v dôsledku zmeny bydliska žalobkyne, teda či nesplnenie tejto povinnosti nahlásiť zmenu evidenčného čísla motorového vozidla, u ktorého bola uhradená diaľničná známka, je správnym deliktom alebo nie je. Pokiaľ žalobkyňa v správnom konaní predložila dodatočne listinné doklady o zaplatení diaľničnej známky s tým, že za motorové vozidlo, u ktorého v priebehu roku 2016 došlo len k zmene EČV v dôsledku zmeny bydliska žalobkyne a ak kontrolný systém zaznamenal vozidlo bez úhrady diaľničnej známky, pričom za dané motorové vozidlo diaľničná známka bola riadne uhradená, správny orgán musí posúdiť, či pokuta v danom prípade uložená rozkazom, bola uložená oprávnene alebo neoprávnene. V preskúmavanom prípade možno už teraz dospieť k skutkovému záveru, že Národná diaľničná spoločnosť, a. s. neutrpela žiadnu škodu, pretože diaľničná známka za predmetné osobné motorové vozidlo zn. CHEVROLET CRUZE, VIN: A. dňa 09.06.2016 bola žalobkyňou uhradená, ako to vyplýva z listinných dôkazov pripojených žalobkyňou k odporu. 16. Súd návrh žalovaného prednesený až na pojednávaní súdu dňa 30.01.2020, ktorým sa žalovaný domáhal odročenia pojednávania z dôvodu, že doposiaľ mu nebolo doručené písomné rozhodnutie súdu v skoršej, totožnej a súvisiacej veci sp. zn. 6S/96/2018, ktorá bola prejednávaná na tomto súde dňa 16.01.2020 a v tejto veci po jeho doručení mieni podať kasačnú sťažnosť, nakoľko sa s právnym názorom správneho súdu vysloveného pri vyhlásení rozsudku nestotožňuje, súd nepovažoval za dôvodný, pretože nešlo o dôležitý dôvod na odročenie pojednávania v zmysle ust. § 115 SSP podľa ktorého „pojednávanie možno odročiť len z dôležitých dôvodov, alebo z dôvodu uskutočnenia neverejnej porady a vyhotovenia výroku rozhodnutia správneho súdu. Správny súd môže odročiť pojednávanie aj vtedy, ak to účastníci konania zhodne navrhnú.“ Pokiaľ išlo o návrh žalovaného na prerušenie konania, z dôvodu ním na pojednávaní súdu dňa 30.01.2020 uvedeného, t. j. aby súd podal návrh na začatie konania o súlade právneho predpisu, resp. jeho časti podľa čl. 125 Ústavy SR a to vzhľadom na vyslovený právny názor správneho súdu v odôvodnení rozhodnutia pri vyhlásení rozsudku zo dňa 16.01.2020, keďže podľa žalovaného ide o rozpor zákonného ustanovenia § 5 ods. 4 zákona č. 488/2013 Z. z. v znení zákona s čl. 2 ods. 2 Ústavy SR a s čl. 13 ods. 1 písm. a) Ústavy SR, súd taktiež nepovažoval za opodstatnený, pretože po porade senátu dospel k záveru, že ust. § 5 ods. 4 zákona č. 488/2013 Z. z., podľa ktorého „služby súvisiace najmä s kúpou alebo výmenou diaľničnej známky, opravou údajov a výšku servisných poplatkov určí správca výberu úhrady diaľničnej známky vo všeobecných obchodných podmienkach“, nie je v rozpore s čl. 2 ods. 2 Ústavy SR, podľa ktorého „štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon,“ ani s čl. 13 ods. 1 písm. a) Ústavy Slovenskej republiky podľa ktorého „povinnosti možno ukladať zákonom alebo na základe zákona, v jeho medziach a pri zachovaní základných práv a slobôd“ a preto návrh žalovaného na prerušenie konania s poukazom na obsah bodu 12 tohto rozsudku, keďže mal pochybnosť, vzhľadom na intenzitu spoločenskej nebezpečnosti konania žalobkyne, či konanie žalobkyne vôbec naplnilo skutkovú podstatu správneho deliktu uvedenú v ust. § 10a ods. 1 uvedeného zákona, podľa ktorého „správneho deliktu sa dopustí ten, kto ako prevádzkovateľ vozidla poruší povinnosť podľa § 4 ods. 2,“ zamietol. Súd nemôže v tejto spojitosti nepoznamenať na adresu žalovaného, že pokiaľ žalovaný vo vyjadrení k žalobe z 23.07.2019 uviedol, že : „Platný a účinný zákon č. 488/2013 Z. z. prešiel riadnym legislatívnym procesom. Je v súlade s Ústavou Slovenskej republiky, ústavnými zákonmi a všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie, teda nie je dôvodné spochybňovať jeho jednotlivé ustanovenia,“ potom sa súdu verbálny prejav (návrh) žalovaného na prerušenie konania, z dôvodu na pojednávaní súdu dňa 30.01.2020 uvedeného, t. j. aby súd podal návrh na začatie konania o súlade právneho predpisu, resp. jeho časti podľa čl. 125 Ústavy SR, keďže podľa žalovaného ide o rozpor zákonného ustanovenia § 5 ods. 4 zákona č. 488/2013 Z. z. v znení zákona s čl. 2 ods. 2 Ústavy SR a s čl. 13 ods. 1 písm. a) Ústavy SR, javí ako rozporuplný s tvrdením žalovaného v jeho písomnom vyjadrení k žalobe z 23.07.2019. 17. Súd na záver ešte poukazuje na to, že všeobecný súd nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania. (Pozri judikatúry Európskeho súdu pre ľudské práva, Ústavného súdu Slovenskej republiky, Najvyššieho súdu Slovenskej republiky, týkajúcej sa požiadaviek riadneho odôvodnenia rozsudku súdu (napríklad Kraska c. Švajčiarsko z 29. apríla 1993, García Ruiz c. Španielsko z 21. januára 1999, nález Ústavného súdu Slovenskej republiky z 22. októbra 2015 sp. zn. II. ÚS 675/2014-40, uznesenie Ústavného súdu Slovenskej republiky z 03. júla 2003 sp. zn. IV. ÚS 115/03-14, prípadne sp. zn. IV. ÚS 112/05, alebo sp. zn. I. ÚS 117/05, Rozsudok Najvyššieho súdu Slovenskej republiky sp. zn. 7Asan/3/2019 zo dňa 29. januára 2020). 18. O náhrade trov konania súd rozhodol podľa § 167 ods. 1 SSP a žalobkyni, ktorá bola v konaní úspešná, priznal právo na úplnú náhradu dôvodne vynaložených trov konania. 19. O výške trov konania rozhodne správny súd po právoplatnosti rozhodnutia, ktorým sa konanie končí samostatným uznesením, ktoré vydá súdny úradník (§ 175 ods. 2 SSP). 20. Toto rozhodnutie prijal senát súdu v pomere hlasov 3 : 0 (§ 139 ods. 4 SSP). Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Košiciach v lehote 30 dní od doručenia rozhodnutia krajského súdu. Zmeškanie lehoty nemožno odpustiť. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku (ďalej len „SSP“), to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konanie o správnej žalobe podľa § 6 ods. 2 písm. c) a d) alebo ak je žalovaným Centrum právnej pomoci.

